Адыгэхэм я махуэр «ДыгъафIэ къалэм» щагъэлъапIэ
Адыгэхэм я махуэм ирихьэлIэу зэIущIэ гъэщIэгъуэн къыщызэрагъэпэщат КъБР-м сабийхэм творчествэмкIэ я академием хыхьэ, ныбжьыщIэ зэчиифIэхэр щеджэ лицейм. Абы кърихьэ-лIат «Черкесия» фильмхэр трезыгъэха продюсер цIэрыIуэ Нэгъаплъэ Аскэрбий, КъБР-м щIыхь зиIэ и артист, Къэбэрдей къэрал драмэ театрым и артист пажэ Лу Рэмэзан, ЩоджэнцIыкIу Алий и цIэр зезыхьэ фондым и тхьэма-дэ ЩоджэнцIыкIу Леонид сымэ. Хьэ-щIэхэр къызэхуэсахэм гуапэу ехъуэхъуащ Адыгэхэм я махуэшхуэмкIэ.
— Адыгэхэм махуэшхуэу Къэбэрдей-Балъкъэрым щагъэлъапIэхэр нэхъыбэ хъуащ икIи дэнэкIэ щыпсэу адыгэри икъукIэ дрогуфIэ а Iуэхум, — къыхигъэщащ Адыгэ Республикэм къикIа Нэгъаплъэ Аскэрбий. — Узэрыадыгэр махуэ хэхакIэ уигу къэкIыжын хуейуэ аракъым, атIэ сытым дежи ар пщIэжу, абы урипагэу ущытын хуейщ. Мы махуэшхуэм дифI дгъэлъэпIэну, ди ехъулIэныгъэхэр дгъэлъэгъуэну, ди зэкъуэтыныгъэр нэхъ быдэ ищIыну апхуэдэ мыхьэнэ иIэу аращи, ар гурэ псэкIэ зыхэзыщIэн, зи IуэхущIафэхэмкIэ дэзыIыгъын щIэблэ фыхъуну си гуапэщ, — захуигъэзащ абы еджакIуэ цIыкIухэм, икIи тыгъэ яхуищIащ триха фильмитхури щызэхуэхьэса альбомыр.
Лу Рэмэзанрэ ЩоджэнцIыкIу Леонид- рэ я псалъэмакъым къыхагъэщащ адыгэцIэ зэрихьэу, анэдэлъхубзэкIэ псалъэу, адыгэ тхылъ еджэрэ IуэрыIуатэр зыщIэ щIэблэ диIэмэ, ди лъэпкъыр щIэкIуэдыжын, зыщIимыужьын щхьэусыгъуэ щымыIэу къызэралъытэр, икIи ахэр езыгъэблэгъа еджакIуэ цIыкIухэм лъэпкъыр зэрыгушхуэн цIэрыIуэ куэд къазэрыхэкIынум шэч къызэрытрамыхьэр.
Адыгэхэм я махуэр къызэрыунэхуам, абы и мыхьэнэм теухуа пэублэ псалъэм и ужькIэ еджакIуэхэр ирагъэплъащ «Шэрджэс хэку. Къэзыгъэзэжахэр» фильмым. Ялъэгъуар къазэрыщыхъуар жамыIэми, я щытыкIэм къигъэлъагъуэрт еджакIуэ цIыкIухэм зэплъам я гум гупсы-сэ куэд къызэрыщигъэтэджар. Продюсерым хуэгъэза упщIэхэр куэд хъурт, икIи Нэгъаплъэм сыт хуэдэ упщIэми гупсэхуу жэуап яритащ. Апхуэдэу еджакIуэхэм къащIащ Аскэрбий и IэдакъэщIэкIхэр урысыбзэкIэ, адыгэбзэкIэ, хьэрыпыбзэ-кIэ, тыркубзэкIэ, инджылызыбзэкIэ зэдзэкIауэ дунейм къызэрытехьар, мыпхуэдэ зэхэлъыкIэ зиIэ фильм трихыну мурад щIищам и щхьэусыгъуэр, абы и Iыхьитхур щытраха щIыпIэхэр, езы режиссёрым абыхэм ящыщу дэтхэнэр нэхъ къехъулIауэ къилъытэми, абы и лэжьыгъэм дэIэпыкъуэгъу къыщыхуэхъуахэр, дяпэкIэ и мурадхэр.
Адыгэ лъэпкъым и тхыдэм, хабзэ зехьэкIэм, хэхэсхэм я гъащIэр зэрекIуэкIымрэ абыхэм я гур Хэкум къыхуэпаб-гъэу зэрыпсэумрэ къыщыгъэлъэгъуа фильмхэм я хъыбар зэхэзыха цIыкIухэм режиссёрым фIыщIэ хуащIащ я деж къызэреблэгъам, я лъэпкъым теухуауэ япэм зыщымыгъуэза куэд къащIэну Iэмал къазэрыритам папщIэ. Нэгъаплъэм и фильм псоми мыгувэу щыгъуазэ зыхуащIыну зэрыхуейри жраIащ.
ЩОДЖЭН Iэминат.
